Nawabshahissa asukkaat suunnittelevat jopa pakoa ennen kesän vielä voimakkaampia lämpöennätyksiä.

Pakistanissa ollaan huolestuneita tulevasta kesästä, sillä huhtikuun maailman lämpöennätys rikkoutui maanantaina Nawabshahissa, kertoo The Guardian -lehti (siirryt toiseen palveluun). Elohopea nousi eteläisessä Nawabshahissa yli 50 asteen, kuumimmillaan oli 50,2 astetta.

Korventava kuumuus on herättänyt alueella huolta siitä, miten asukkaat selviävät lähestyvästä kesästä. Osa asukkaista suunnittelee jopa muuttoa ennen kesähelteiden tuloa.

– Olemme huolissamme siitä, että äärimmäinen lämpö alkoi liian aikaisin tänä kesänä ja saattaa siirtyä muihin kaupunkeihin, jos tilanne pysyy samana, Ismail Domki sanoo.

Paikallisessa Dawn-sanomalehdessä kirjoitettiin, että sietämätön lämpö pakotti ihmiset pysymään sisätiloissa koko päivän. Kaupungit ja torit näyttivät autiolta ja liiketoiminta pysähtyi.

– Olemme esittäneet ennusteita äärimmäisestä lämmöstä Sindhin maakunnassa, mutta emme odottaneet maailmanennätystä huhtikuun aikana, Pakistanin ilmatieteen laitoksen pääjohtaja Ghulam Rasool sanoi.

Pakistania pidetään yhtenä ilmaston lämpenemiselle haavoittuvaisimmista maista. Vuonna 2015 helleaalto tappoi Pakistanin Karachissa 1 200 ihmistä. Alueella rekisteröitiin yli 40 000 lämpöhalvaustapausta.

Viime vuosina kesähelteet Lähi-idässä jaEtelä-Aasiassa ovat kohonneet usein yli 50 asteen lukemiin. Ihmisten terveyden lisäksi kuumuus koettelee myös esimerkiksi sähköverkkoja.

Aiheesta muualla:

Pakistan's Nawabshah town sees 'highest ever April temperature' (siirryt toiseen palveluun)

Lähteet: STT